**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2020-2021 уку елы) 10 нчы сыйныф**

**Максималь балл – 50 балл**

1. **Тәкъдим ителгән сорауларга 2-3 җөмлә белән генә җавап языгыз (25 балл).**

1. Кол Галинең “Кыйссаи Йосыф” әсәре нинди жанрга һәм кайсы әдәби төргә карый? (**Лиро-эпик төр, поэма / кыйсса**) *4 балл*

2. “Кыйссаи Йосыф” әсәрендә төп каршылыкны билгеләп языгыз (**Йосыф белән агалары арасында**) *2 балл*

3. “Кыйссаи Йосыф” әсәрендә төп проблемаларны билгеләп языгыз (**Көнчелек, әхлаксызлык, сабырсызлык, үч алу, туганлыкның кадерен белмәү, эгоистлык һ.б.**) *3 балл*

4. “Кыйссаи Йосыф” әсәре аркылы автор нәрсә әйтергә тели? (**Сабыр, әхлаклы, иманлы кеше бәхеткә ирешә ала, яманлык кылганнарны да кичерә белергә кирәк һ.б.**) *5 балл*

5. Төш, кое образлары образның кайсы төренә карый? (**Символик образлар**) *5 балл*

6\*. Төш образына язучы нинди мәгънәләр сала? Ничек дип уйлыйсың? Аңлатып яз. (**Төшләр аркылы Кол Гали геройларның киләчәк язмышларын аңлата, әсәр сюжетына метафора булып килә**) *6 балл*

1. **Шигъри әсәр белән эш (25 балл).**

Аерылганда миңа йөрәк дустым

Бүләк итте ефәк яулыгын;

Мин ярама яптым ул яулыкны

Басар өчен агышын канымның.

Кан табыннан куе кызыл төстә

Яулык минем йөрәк турында,

Сөйли миңа аның җылы назы

һәм ялкынлы сөюе турында.

Мин чикмәдем, дускай, бер карыш та,

Батырларча алга атладым.

Яулык шаһит: сине һәм илемне

Йөрәк каным белән сакладым. (*М.Җәлил “Яулык”*).

1. Әлеге шигырьнең нинди үлчәм белән язылганлыгын, ритмның нинди үлчәмгә корылуын билгеләгез (**10/9 үлчәменә корылган**). *3 балл*

2. Шигырьдә кулланылган тел-сурәтләү чараларын табып, мисалларын күрсәтеп языгыз (**эпитет, метафора, инверсия һ.б.**). *6 балл*

3. Шигырь кем исеменнән сөйләнелә? (**Лирик герой / лирик мин**) *5 балл*

4. Шигырьдә нинди хис сурәтләнә? (**сагыш**) *3 балл*

5\*. *Яулык* образына шагыйрь нинди мәгънәләр салган? Халык авыз иҗатыннан кулланылып килгән образны нинди яңа мәгънә белән баеткан?Ничек дип уйлыйсың? Аңлатып яз. (**Яулык шигырьдә мәхәббәт билгесе итеп күрсәтелә. Халык авыз иҗаты әсәрләрендә сөйгән ярга мәхәббәт билгесе булса, монда илгә булган мәхәббәт тә өстәлә. Яулык аркылы шагыйрь сөйгәненнән аерылуга бәйле туган сагыш хисен дә сурәтли**) *8 балл*